khistorydata/jeongjo-sjw-relations huggingface dataset:
정조 2년
李普行。以吏曹言啓曰。司僕寺正任觀周呈狀內。身病甚重。勢難察任云。今姑改差。何如。傳曰。允。
정조 2년
有政。吏批。判書李重祜進。參判徐浩修病。參議李義翊進。左副承旨李普行進。以金履素爲大司諫。兪彦鏶爲執義。呂善亨爲司諫。申應淵李洪載爲持平。李世奭爲兵曹參議。朴盛源爲敦寧都正。鄭好仁李𡊠爲同義禁。鄭宇淳爲司僕正。李命仁爲軍器判官。姜宜㷜爲禁府都事。尹㫛爲牙山縣監。韓栢林爲純陵參奉。卓崇齊爲崇靈殿參奉。分兵曹參議姜世晃。正郞徐懿大。分司書金履厚以上減下。承文副正字柳熽。校書正字丁俔祖單付。
정조 2년
兵批。判書李徽之病。參判邊得讓病。參議丁範祖入直進。參知李世奭未肅拜。右副承旨李鎭衡進。以朴天衡李謙彬爲副護軍。尹師國李秉模洪履健姜彝正爲副司直。分都摠管李廷壽。分都事李鎭邦。分翊衛尹勉遠。以上減下。
정조 2년
以副應敎李在學。校理李儒慶嚴思晩。副校理黃昇源沈有鎭。修撰洪明浩。副修撰金憙南鶴聞等牌不進罷職傳旨。傳于李普行曰。只推。
정조 2년
李普行。以弘文館言啓曰。副應敎李在學。校理嚴思晩李儒慶。副校理沈有鎭黃昇源。修撰洪明浩。副修撰南鶴聞金憙旣有只推之命。竝卽牌招察任。何如。傳曰。允。
정조 2년
又以副應敎李在學。校理李儒慶。修撰洪明浩牌不進罷職傳旨。傳于李普行曰。只推。
정조 2년
李鎭衡。以尙衣院提調洪樂性意啓曰。易是昧然之事。而事面則所重在焉。尙衣院公事提調李徽之遞差。該院惠慶宮服色單子勿施。令弘文館。博考典禮。令該院提調。就議於大臣。議定後磨鍊以入事。命下矣。弘文館副校理臣黃昇源。修撰臣沈有鎭以爲取考歷代史輿服志。及杜氏通典后妃服章條。則別無可據之文。惟明史輿服志。皇后翟衣深靑。織翟文十有二等。常服用眞紅大袖衣。妃嬪翟衣靑質繡翟。重爲九等。常服。或用眞紅大袖衣。而至於本朝續五禮儀補。則王妃禮服翟衣。以大紅縀爲之。嬪禮服翟衣。以黑縀爲之。明史及五禮儀所載服色。雖有差異之節。而與今博考典禮之命。俱不可爲援據之端。臣等。素昧典禮。不敢質言。惟在聖上廣詢而裁處焉云。而臣就議大臣。則議政府領議政金尙喆。左議政鄭存謙。右議政徐命善。以爲嬪禮服翟衣之爲黑縀。載於續五禮儀補。妃嬪翟衣靑質。載於明史輿服志。已有儒臣之考出。而惠慶宮儀仗凡節。皆用黑色。則其於禮服。似無異同。惟在博詢而裁處焉云矣。敢啓。傳曰。知道。惠慶宮所御翟衣服色之係是無例。誠如儒臣之議。援古參今。義起創定之前。別無好道理矣。紫色則有貳尊之嫌。黑色則無異制之意。至於紅色藍色。各有用處。元非可引之例。予意則惟是天靑一色最近之。蓋天靑色。本是東朝服色。而自有紫色定制之後。今則閣不用焉。以天靑色爲定。則是取其黑色之義也。與東朝翟衣紫色。取其紅黑之義。沕然相合。亦有差等。而旣詢大臣。大臣之意亦然。惠慶宮服色。以天靑色爲定。宜矣。
정조 2년
李普行。以吏曹言啓曰。今此祔太廟差備官中。時無職名人員。令該曹口傳付軍職。何如。傳曰。允。
정조 2년
又以上諡封園都監郞廳。以都提調意言啓曰。綏吉園丁字閣。今月二十五日畢役之意。敢啓。傳曰。知道。
정조 2년
又以弘文館言啓曰。本館上番應敎臣林蓍喆。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
鄭民始。以禁衛營言啓曰。來閏六月當二番前部右司屬黃海道五哨軍兵。來六月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 2년
又以禁衛營言啓曰。。來五月當二番前部中司屬黃海道五哨軍兵。逢點實數六百五十二名。已爲點閱整齊。來五月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 2년
又以御營廳言啓曰。本廳來閏六月七月兩朔應立左部左司屬慶尙右道五哨軍兵。六月二十五日京中逢點。閏六月初一日。與前司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 2년
又以御營廳言啓曰。本廳來五月六月兩朔應立左部前司屬慶尙右道五哨軍兵六百七十名。已爲逢點整齊矣。五月初一日。與前部後司軍兵替代後。舊軍放送之意。敢啓。傳曰。知道。
정조 2년
正言洪文泳啓曰。臣賦性陋劣。言議骪骳。本不合於淸朝耳目之任。而恩除鄭重。寸心感激。草草數語。粗效一日之責。及承聖批。以無已過乎爲敎。昨下傳敎。誨責嚴截。至有違牌兩司一竝推考之命。臣亦違牌中一人也。不勝瞿然慙悚之至。尤何敢晏然於臺次乎。請命遞斥臣職。答曰。勿辭。亦勿退待。
정조 2년
大司憲吳載純。應敎林蓍喆。校理嚴思晩。副校理黃昇源沈有鎭。正言洪文泳。修撰姜忱。副修撰金憙南鶴聞啓曰。請鄭致達妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司憲吳載純。正言洪文泳啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。仍令王府。設鞫得情。請黑山島定配罪人龜柱。亟加嚴鞫。快正王法。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。答兩司曰。不允。措辭見上禶妻事。答曰。亟停勿煩。
정조 2년
正言洪文泳啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請放逐罪人鄭遠達李俊永。島配罪人閔百奮放釋之命。以嚴隄防。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。朴宗岳事。尹得毅事。答曰。亟停勿煩。
정조 2년
廟廷配享功臣七祀新入功臣位次所讀敎書。王若曰。殷七廟之可以觀。肇稱不祧之禮。舜五臣之如斯盛。爰擧從祀之儀。方深霜露之餘哀。冞結風雨之遐想。粵昔寧陵之御極。政勤商巖之求賢。時則有若文正公宋時烈。傑然以王佐之才。出而爲聖代之瑞。壁立風像。蓋是鄒孟氏後一人。海涵胸懷。悉遵考亭夫子成法。天地撐柱之義理。一部麟經。君臣灑落之遭逢。千載魚水。消長在道。將天未喪斯文。顯晦關時。公論不待百世。第玆文廟腏兩廡之後。尙闕武侯祀一體之規。迺者宋諸生疏龥之言。實予意。適當周太室禮祔之際。若待令辰。肆正第九室配食之班。庸表曠百代契合之盛。念我先朝五十年神化。實賴當時一二臣同心。領議政金昌集。以安危可仗之材。有生死不渝之志。傳家素節。炳大義於泰山鴻毛。爲國純忠。煥宸奬於丹心白髮。力贊辛丑大策。箚陳丁酉故規。十行之慈旨親承。殉國志決。三宗之正脈獨護。衛社深功。慷慨臨命之詩。不流涕。非仁人志士。從容取義之烈。將以愧爲臣者貳心。漢商皓之調護儲皇。何論逮事之未及。宋韓琦之翊戴英廟。固知侑坐之莫先。故僉議之已同。亦近例之可據。領議政崔奎瑞。風儀則若鸞鵠之峙。識慮則如蓍龜之靈。野舟孤舟。蔚乎寇樞蜜之宿望。急流勇退。超然錢參政之高風。逮戊申劇賊之圖凶。賴當日元老之告急。破三道連兵之勢。孰爭公功。想一絲扶鼎之褒。有昭天鑑。角巾歸第。縱辭畫麟閣之勳。寶墨揭楣。足驗高雲臺之烈。左議政閔鎭遠。姿是珪璋金玉。材則柱石棟樑。陸敬輿之百牘經綸。念國家之興喪。趙丞相之一身去就。係賢邪之是非。前後苦心。只是辨君誣一節。平生藉手。惟在明忠逆大關。公私休戚之與同。王室肺腑。進退憂樂之無間。廊廟江湖。左議政趙文命。黼黻彌綸之才。鹹酸調劑之手。活國素志。范文正之願爲良醫。匡時至誠。呂汲公之獨無私黨。每謂彼此朋比之禍。必將淊天而燎原。所以上下調停之論。殆欲纓冠而披髮。出入將相。荷聖眷則偏隆。文章事功。在輿頌而不泯。領議政金在魯。其心則謙愼淸素。以才則通練聰明。操履端詳。進止無尺寸之失。訏謨密勿。精神及群履之微。初聯黨籍於熙豐。士類恃於輕重。終作完人於元祐。明主托以腹心。居輔相凡數十年。望蔚朝野。蓋事業一二計。澤在生民。玆當躋祔之盛儀。俱合升配之彝典。想殷后一德之佐。曰篤不忘。稽周家元祀之文。宜從與享。庸循一國之公議。俾侑二卣之明禋。追穆廟之配文純。瞻聆咸聳。繼長陵之享群彦。名碩滋多。於戲。衛英靈於在天。旣克左右。啓後人於永世。崇降福祥。故玆敎示。想宜知悉。副修撰南鶴聞製進
정조 2년
戊戌四月二十六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢以次進伏訖。絢奉湯劑進前。上進御。上曰。藝文提學。以拘於體例。又此陳疏。莫重祭文及頒敎文。尙未製出。將何以爲之乎。國榮曰。若有拘礙於體例。則似不當强迫矣。上曰。然則將以前大提學擧行矣。國榮曰。事旣急迫。於此於彼。速爲擧行。好矣。上曰。前大提學李徽之牌招。出榻敎上曰。大提學與提學俱是文任則迭相行公。無所不可。而一經文衡則提學之任。不得行公云。此未知何時前例。而實是無義之事也。國榮曰。聖敎誠然矣。此當考之前例。一番釐正者矣。命讀政望。國榮讀奏。上落點。命退去。諸臣以次出。
정조 2년
戊戌四月二十六日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命書傳敎曰。合啓之不得日暮姑停。卽三百年成憲也。是以合啓時則臺諫差出。雖在日暮後。若是三更前。竝請牌招。亦是推考房古事也。至於三更後則院規微稟。而例不得出牌。古例也。今因推考房啓辭。始知近日亦於合啓書出。有曰日暮姑停之例矣。聞是創自昨秋鞫坐侵夜日云。其時設有特敎。係是無例則職在臺臣。爭執可也。否則亦以合啓。焉敢姑停乎。其時之該房及三司俱有所失。而伊後諸臺。亦難免循訛之責矣。然前後許多臺臣。有難一竝罷削。而事係非細。則亦不可以問備薄警懲勵。雖不處分。此後則復勿如前事。該房知悉。亦令嚴飭三司。上曰。近來凡百擧行。只按近例。全昧古事。率多做錯。故不得不隨事提飭。而難免下行有司之嫌。是亦可悶矣。國榮曰。我國文獻。本自不備。雖或有考例之事。實無可據處。昧例而仍循。當事而做錯。每不免自上指敎之擧。非但有下行之嫌。亦可謂獨運於上。誠甚悶然矣。命讀諸道狀啓。國榮讀奏。命書判付。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨徐有防坐直。左副承旨李普行坐。右副承旨李鎭衡坐。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
申應顯啓曰。司諫呂善亨。今日肅拜。而以肄儀進去。合辭方張之時。兩司無詣臺之員。除在外外。未肅拜呈告人員。竝旣牌招。何如。傳曰。允。
정조 2년
以香室孝明殿禫祭受押單子。傳于李鎭衡曰。親押。
정조 2년
傳于申應顯曰。明日親押時刻。以午正初刻爲之。
정조 2년
以御營廳習陣單子。傳于申應顯曰。停操。禁營習陣則久未爲之。再明日。大享致齋日也。合操。明日爲之。
정조 2년
以持平申應淵。獻納朴在源。正言嚴思憲牌不進罷職傳旨。傳于申應顯曰。只推。
정조 2년
李鎭衡。以弘文館言啓曰。本館上番應敎林蓍喆。下番修撰姜忱。俱以祔太廟時大祝。今日議政府肄儀。晝仕出去之意。敢啓。傳曰。知道。
정조 2년
申應顯。以兵曹言啓曰。來五月初一日宗廟擧動時。本曹補把京畿驛馬十五匹。依前例入把之意。分付本道。何如。傳曰。允。
정조 2년
大司憲吳載純。大司諫金履素。司諫呂善亨。應敎林蓍喆。副應敎李在學。持平李洪載。校理嚴思晩。副校理沈有鎭黃昇源。正言洪文泳。修撰洪明浩姜忱。副修撰南鶴聞金憙啓曰。請鄭致達妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司憲吳載純。大司諫金履素。司諫呂善亨。持平李洪載。正言洪文泳啓曰。請薪智島定配罪人敬彬。熊川縣定罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。亟令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。仍令王府。設鞫得情。請黑山島定配罪人龜柱。亟加嚴鞫。快正王法。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。答兩司曰。不允。措辭見上籍産事。亟停勿煩。
정조 2년
持平李洪載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根減死刑配之命。竝依本律施行。薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
新除授執義兪彦鏶。時在京畿安城地。斯速乘馹上來事。下諭。答曰。依啓。
정조 2년
戊戌四月二十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今日卽散齋日。而臺諫何爲入來。國榮曰。散齋日則例爲啓辭云矣。上曰。注書出去。各次差備官單子。如皆釐正。持入。賤臣承命持入。命國榮讀之。國榮讀奏訖。國榮曰。同副承旨以臺啓姑停事入。惶恐待罪。業已二日。而尙無下敎。故方惶悚以待矣。上曰。注書出去。勿待罪事。分付。賤臣承命。分付。命退去。諸臣以次出。
정조 2년
戊戌四月二十七日申時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢以次進伏訖。絢奉湯劑進前。上進御。上曰。慈宮服色。以天靑爲定。諸大臣及其他議論。何如。國榮曰。聞大臣之言。則向日收議時。實無可據之例。只憑玉堂慱考以對矣。今者天靑色下敎。誠爲允當矣。上曰。此等制度。係是無例。義起創定之前。其所擧行。非但眩惑。未易稱適。故不得不別出意見。以爲一定之規。援古參今。或無違於品制耶。國榮曰。東朝旣用紫色則紫色之次。天靑爲最。今者定制。實爲合於禮而小無違制之事矣。上曰。慈殿慈宮移御吉日。預令推擇然後。可以擧行矣。國榮曰。然矣。卽令推擇。似好矣。命退去。諸臣以次出。
정조 2년
行都承旨洪國榮藥院直。行左承旨鄭民始齋直。右承旨徐有防齋宿。左副承旨李普行齋宿。右副承旨李鎭衡齋宿。同副承旨申應顯齋直。注書柳孟養藥院直鄭東浚齋直。事變假注書柳文養仕。
정조 2년
傳于李普行曰。右議政入侍。
정조 2년
今此祔太廟擧動敎是時。守宮假承旨望。以李秉模落點。
정조 2년
兵曹口傳政事。以茂林君塘爲都摠管。
정조 2년
鄭民始。以兵曹言啓曰。近年動駕時。御營留陣東邊。禁營留陣西邊。而今因擧行取考謄錄。則己卯年祔太廟擧動時。禁營留陣。板前屛門。御營留陣。巡廳前路矣。以此觀之。則禁營是左營。御營是右營之故耳。今亦依此磨鍊。前頭動駕時。亦依此例擧行。何如。敢稟。傳曰。稟意甚當。依此定式。可也。
정조 2년
敎中外大小臣僚閑良人等書。王若曰。哀疚尙存。中月遵常禫之制。昭穆竝祔。吉日擧大享之儀。敬率彝章。誕揚明誥。永惟英廟之峻德。允協列聖之顯謨。南州建宮尊。北苑同墠奉。上祖而薦蒸嘗之禮。三皇而展朝宗之誠。立極而百僚承刑。會歸王化。均賦而萬民蒙福。歌詠聖恩。嗟眞遊之已遐。奄喪制之甫訖。望喬山之松柏。仙駕莫攀。瞻寢殿之豆籩。纖冠遽稅。矧我文母。配于寧王。五紀贊治。太妃每稱純行。六歲奉訓。小子敢妄至慈。粵若烈考之溫文。夙荷皇祖之顧愛。橋文頌齒學之慶。爭聽瑜佩之聲。世室告繼體之休。緬仰綦綬之美。寡躬踐阼。旣叨千乘之尊。懿號正宗。合躋七廟之祀。維翟闈之纘柔則。亦彤管之載徽音。玉匱金箱肇雀扇鳳蓋同。遷四阿之重屋。升九陹之達鄕。乃於本年五月初二日。奉皇祖考英宗大王。皇祖妣貞聖王后。皇考眞宗大王。皇妣孝純王后。升祔太廟。祫饗始成。禮儀孔備。位序秩秩。藹馨香之升聞。陟降洋洋。儼羹墻之復見。郍堪靡逮之痛。徒切如在之誠。屬屬然猶弗勝。眷雕几而慌惚。遂遂乎若復入。奠疏酌而噓唏。禋事聿終。仍推曠蕩之典。霈澤斯布。咸被涵宥之仁。自本月初二日昧爽以前。除謀反大逆謀叛。子孫謀殺歐罵祖父母父母。妻妾謀殺夫。奴婢謀殺主。謀故殺人魘魅蠱毒。關係國家綱常。贜汚强竊盜外雜犯死罪以下。徒流付處安置充軍。已至配所未至配所。已發覺未發覺。已決正未決正。咸宥除之。敢以宥旨前事。相告言者。以其罪罪之。在官者各給一資。資窮者代加。於戲。斬懸不作於賀庭。亶出愴舊之意。㬽蠁竝流於寰域。可見維新之休。故玆敎示。想宜知悉。兵曹判書李徽之製進
정조 2년
戊戌四月二十八日。兼春秋朴行淳。御營廳新舊軍合操單子。傳曰。停操。禁營習陣則久未爲之。再明日。大享致齋日也。合操。明日爲之。
정조 2년
戊戌四月二十八日午時。上御宣政殿。親押入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次侍立。上具翼善冠淺淡圓領袍。就板位南向立。香室官員捧香祝進前。通禮啓請跪。上跪。香室官員準祝訖。上親押。香室官員捧祝以出。上鞠躬秪送。兵曹判書李徽之曰。孝明殿禫祭時。弘化東西挾門。及金虎門。依前親祭時。竝爲留門乎。上曰。唯。徽之曰。宗廟擧動時。禁軍例着甲冑。而若是經宿擧動。則無着甲冑之例。何以爲之乎。上曰。此亦不可不一番定式矣。出宮時依例着之。夜則解之。還宮時更爲着之。似好矣。還內後。當更爲下敎矣。仍還內。諸臣以次退出。
정조 2년
戊戌四月二十八日未時。上御誠正閣。右議政入侍時。右議政徐命善。行左承旨鄭民始。記事官鄭東浚徐龍輔金勉柱。以次進伏訖。命善曰。日間聖體。若何。上曰。一樣矣。上曰。聞有稟定事云。故玆命入侍矣。命善曰。考諸五禮儀則神轝幄次。當東向爲之。而己卯年。亦因地挾。以東西向爲之矣。今亦依此爲之乎。上曰。唯。上曰。當爲省牲而地甚狹窄。省牲幕次。亦依前東神門外道。東向爲之。可也。命善曰。孝廟追配先正臣位次。何以爲之乎。上曰。似爲末端矣。上曰。入廟時則追配位板。當先入乎。先王朝配享位板。當先入乎。命善曰。追配位板。當先入矣。上曰。延福殿移奉時節次。想多有掣肘之端。先大王神轝到幕次後。卿等卽往延福殿。以爲移奉。而軍兵亦於入洞口後。卽令下送。預爲整齊。可也。上曰。冊寶亦詳審奉安也。命善曰。時刻則不甚促迫。當依下敎。詳審擧行矣。命善曰。郞階釐正之後。毋論正雜職官。遇赦與準考之加階者。這這例加然後。可以爲陞階遷官之道。而今聞吏曹因循廢置。不卽擧行云。非但參下官。無出六之望。至於雜職則其前受階梯。盡爲釐正而降資。入仕考限。不復計仕而例加。仍帶初授之階而更不遷轉云。殊非釐正之本意。申飭該曹。凡正雜職官之例加者。申明舊制。着實擧行。何如。上曰。依爲之。伊後尙不釐正。事甚稽緩。吏曹旣有實郞廳。趁今赦典盡爲釐正。此後待頒赦及考績之限。登時加階。俾勿遲滯。可也。出擧條上命右相先退。命書傳敎曰。旣有先朝己行之例。予何敢不遵用。再明日詣太廟。第十三室十四室神主。奉安南神門幄次後。享前。當留神主幄次後大次以俟。禮房知悉。又命書傳敎曰。淸齋申飭。視若備例。不無解弛之弊。自獻官以下。另加致齋之意。分付。進幣瓚爵官以下諸執事。發遣吏郞。摘奸以來。日氣始熱而前期陳設。則黍稷血膋。或欠馨香之味。預令申飭。十分致敬。祭物諸品。另加擇捧事。令終獻官及太常知悉。惕念擧行。又命書傳敎曰。永寧殿諸執事淸齋。亦爲摘奸以來。上曰。未差摠管。口傳差出。出榻敎又命書傳敎曰。奉慈殿于東朝。次奉慈宮于慈慶殿。吉日。來月初。令禮曹推擇以入。上曰。親祭祭文中。有禘字。色之用禘。亦以謂非禮也。亦不可用於我國也。宜令旣涉礙眼。其令改之。可也。仍命退。承史以次退出。
정조 2년
行都承旨洪國榮藥院直。行左承旨鄭民始齋宿。右承旨徐有防齋直。左副承旨李普行齋宿。右副承旨李鎭衡齋宿。同副承旨申應顯齋直。注書柳孟養藥院直鄭東浚齋直。事變假注書柳文養仕。
정조 2년
傳于洪國榮曰。敎文赦句。添入。
정조 2년
傳于李普行曰。禮房承旨馳詣宗廟永寧殿奉審。諸執事進排官摘奸以來。
정조 2년
以禫祭親祭時出宮時刻單子。傳于申應顯曰。以二更五點爲之。
정조 2년
傳于李普行曰。文衡重任。不可數遞。飭亦施矣。孝明殿禫祭祀在卽。大提學徐命膺罷職傳旨。特爲勿施。
정조 2년
李普行啓曰。明日動駕時。兩司侍臣。只一員進參。事體未安。除在外差備官進去外。持平申應淵。正言嚴思憲。竝待開門牌招。以爲進參之地。何如。傳曰。允。
정조 2년
傳于鄭民始曰。出宮時刻。旣已進定。留門。以初更五點爲之。
정조 2년
申應顯啓曰。頒敎赦句添入事。命下矣。前大提學李徽之。卽爲牌招。赦句添入之意。敢啓。傳曰。知道。
정조 2년
傳于李普行曰。文武官堂上堂下罷削人。一竝敍用。卽令該曹。口傳付軍職。
정조 2년
兵曹口傳政事。副護軍柳鎭夏具明謙李仁彬。副司果金翊休尹長烈尹弼東南鶴遠權璹單付。
정조 2년
以京畿監司權噵狀啓。宗廟薦新今月令生眞魚。限內不得封進。惶恐待罪事。傳于李普行曰。勿待罪事。回諭。
정조 2년
守宮假注書望。以尹孝寬落點。
정조 2년
李普行。以禮曹言啓曰。傳曰奉慈殿于東朝。次奉慈宮于慈慶殿。吉日。來月初。令禮曹推擇事。命下矣。卽令日官推擇。則來五月初二日爲吉。而奉慈殿吉時。巳時。奉慈宮吉時。午時俱吉云。以此日時擧行乎。敢稟。傳曰。知道。
정조 2년
鄭民始。以訓鍊都監言啓曰。明日孝明殿親祭時。因兵曹節目。金虎門軍一百名內六十名。秋景苑排立。四十名。宮墻兩處頹圮處把守矣。出番軍四十名。依例添入之意。敢啓。傳曰。知道。
정조 2년
申應顯。以義禁府言啓曰。明日擧動時。各差備都事。當以十四員分差。而無以備數。假都事四員。令該曹依例差出。以爲分排之地。何如。傳曰。允。
정조 2년
鄭民始。以兵曹言啓曰。明日經宿擧動時。日暮時落旗懸燈。人定後刁斗。天明後落燈懸旗事。依定式一邊取稟。一邊擧行之意。分付各軍門。何如。傳曰。允。
정조 2년
行都承旨洪國榮隨駕宿。行左承旨鄭民始隨駕直。右承旨徐有防隨駕宿。左副承旨李普行隨駕宿。右副承旨李鎭衡隨駕直。同副承旨申應顯隨駕宿。注書柳孟養隨駕宿鄭東浚隨駕直。事變假注書柳文養隨駕宿。
정조 2년
大駕詣宗廟入幕次後。政院玉堂藥房口傳問安。答曰。知道。
정조 2년
鄭民始。以兵曹言啓曰。依下敎。武藝別監等處。療飢之意。敢啓。傳曰。知道。
정조 2년
戊戌五月初一日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。去夜達宵行禮。侵曉還內。聖體不瑕有損節乎。上曰。一樣矣。命讀公事。國榮讀奏。上曰。孝明殿徽寧殿神輦。當次第移奉。大王神輦。到明殿門後。王后神輦。奉詣集禮門。待大王神輦出弘化門。王后神輦。卽爲隨後移奉事。預爲分付於都監。國榮曰。當依下敎。分付。而大駕出祗迎所後。當次第擧行矣。上曰。祗迎處所。設於何處乎。國榮曰。明政門外東邊爲之矣。上曰。時刻已屆。孝明殿神輦移奉時。當爲奉審。承史待令於隆孝門外。侍衛整齊於賓陽門外事。分付。命退去。諸臣以次出。
정조 2년
戊戌五月初一日辰時。英宗大王。貞聖王后。眞宗大王。孝純王后神主。詣太廟日。動駕入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次陪從。先是攸司。各整其事以侯之。時至。神輦仗衛。入陳於孝明殿。舊文政殿及徽寧殿舊講書院神門內外。又列待於慶熙宮延福殿舊泰寧殿神門外。眞宗大王孝純王后神輦。待英宗大王貞聖王后神輦出宮門。以禁軍排立。次次傳語。隨時奉詣太廟。動駕節次。此不載錄大駕鹵簿排立如式。宗親文武百官四品以上朝服。五品以下黑團領。分東西就弘化門外祗迎位。分東西列立。承旨史官。俱以朝服。詣宣化門外伺候。左通禮啓外辦。殿下具平天冠冕服。乘輿從熙政堂以出。左右通禮前導。至徽寧殿外神門前降輿。步過前路。仍又乘輿。至明政門外幄次降輿所。上命禮房承旨李普行進前曰。孝明殿神輦奉詣時當躬臨。侍衛只堂上及雲寶釰。隨入明政門內。餘皆待令於幄次前。上乘輿由明政東挾門。至建福門外降輿。通禮啓請執圭。都承旨洪國榮跪進圭。進圭節次下倣此上入詣孝明殿西階上。行四拜禮訖。升詣殿內。都監堂上右議政徐命善。兼禮曹判書李景祜。行戶曹判書具允鈺。行工曹判書洪樂性。兵曹判書李徽之。都廳郞廳副司果安聖彬兪恒祚。郞廳戶曹佐郞李采。工曹正郞李觀成。司僕寺僉正李廷恢。尙衣院僉正金載岳。司僕寺主簿宋持敬。軍資監判官張鴻。以次待令殿門外。上命分詣徽寧殿延福殿。待孝明殿神輦進發。各奉神輦進發。諸臣承命退出。又命命善進前。上曰。卿率各執事。冊寶以次奉出。各安腰彩轝。諸執事搢笏立於殿門之外。執事中使及都監堂郞。立於殿門內。分東西相向以俟之。贊儀讀笏記。禮房承旨傳告。都提調奉出冊寶。授執事中使。中使受以出至殿門。以授執事官。先竹冊。次玉印。次敎命。次尊號冊。次尊號寶。次諡冊。次諡寶。次櫃。次臺。次箱。次帕。次香爐。次香盒。次案。以次奉出。至明政殿庭。各安於腰彩轝及香亭龍亭。別看役許圭等。率領役部將。陳列於明政門內外訖。攝通禮入詣殿內大王神座前。啓請乘輿。前導至乘輿所。明政殿階上奉神主大祝及內侍奉出神主。安於神輦。都提調率別看役許圭金九三張鎭嵩趙重璧等。用紅紬結裹。又以綿子補空。上步至神輦前。親爲奉審。有頃。神輦進發。敎命冊寶腰彩轝前行。陪享功臣位板腰轝。隨神輦後以行。神輦將動。鼓吹振作上乘輿。近侍跪受圭。隨神輦至明政門外幄次。貞聖王后神輦至。冊寶及神輦奉詣節次見上殿下鞠躬。過則平身。進圭授圭上同殿下乘輦執圭。由弘化東挾門出。至宗廟大門外降輦。近侍受圭上進詣神輦前。命大祝中使。奉出大王王后神主。移奉神輦。上乘輿隨之。神輦幄次望見處降輿。至神輦權安所。上命大祝中使。奉出神主。奉安于幄次。先設神輦幄次於廟南門道西。大王位在右。王后位在左功臣腰轝。在神輦幄次之傍。上命都提調。率各執事。以冊寶入列於幄內。東西皆有案。上入詣神座前奉審訖。又命執事官及中使。以香爐香盒櫃箱。陳於神座前。上升詣神座前。以大王几杖。躬奠于左右訖。出至幄外。通禮前導至大次前。先設大次於神輦幄次之後近侍受圭。上入大次。少頃。通禮啓請出次。上執圭就祗迎位。眞宗大王孝純王后神轝至。鞠躬平身如儀訖。神轝至權安所。上詣神轝前。臨視如上儀。上入幄內奉審。還至大次前。近侍受圭入次少頃。宗親文武百官。詣廟東門外整立。通禮啓請外辦。上仍具平天冠冕服。執圭詣東門外版位西向立。行望廟禮。入自東門。由阼階升詣廟內。通禮及承史。止於戶外。惟中使承史。各一人隨入第一室奉審訖。次詣各室奉審。執事中使。俟上至當室簾前。捲簾及帳。下倣此上出自第十二室門。從第一室樽所。至第十二室樽所。省器如儀。上至當室樽所。齋郞祝史擧巾蓋。祝史告潔。大祝立於當室戶外。執樽立於各室樽所。執禮立於階之上下。奉爼官及諸執事。分立於階之上下上至東門外。命承旨進前。普行進伏。上曰。過午後行省牲。則必致窘速。仍行省牲。可也。上曰。當詣永寧殿展拜矣。命善曰。終日勞動。且將事在夜。伏願除禮還次焉。上曰。欲爲展拜矣。仍詣永寧殿神門外板位。左通禮啓請四拜興平身。上四拜興平身。仍詣殿內奉審。又詣殿門外。省器如儀。上還詣大次。改具絳紗袍遠遊冠。仍詣太廟東神門外幕次省牲。典牲署官員。引牲進前。上出就板位。大祝一齊進前告腯。又告尺量。上曰。唯。尺量訖。上又詣永寧殿神門外板位。省牲如儀。仍還至大次。藥房都提調徐命善。提調具允鈺。副提調洪國榮等進前。請御齋殿經宿。上曰。先王古事。小子敢不從。諸承旨亦爲力請。上不從。入大次經宿。將入大次。近侍受圭引儀分引諸享官及陪祭百官。就大次之南。贊儀稟旨敎群臣就次。普行傳稟。上曰。知道。宿衛所訓鍊都監禁衛營御營廳龍虎營軍兵解甲取稟。宣傳官傳稟。承史承命敎知道。諸臣各就次。承史侍衛等。宿衛大次之前。以俟享時。申時。上仍具平天冠冕服。詣神輦幄次奉審。還入大次。受圭進圭。竝如上儀上曰。祔謁時刻。以何時磨鍊乎。普行曰。見己卯前例。則以三更一點爲之矣。上曰。今番則當祔四廟。而且多儀節。祔謁時刻。依己卯年例。以三更一點爲之。而外儀以二更三點擧行。留門以初更三點擧行。可也。上曰。就板位以何更爲之乎。普行曰。當以二更四點擧行矣。上曰。禮房承旨。進詣太廟及永寧殿。典祀廳祭物。諸執事摘奸以來。普行承命出還奏曰。臣承命摘奸。則諸執事無頉。祭物皆精潔矣。上曰。王大妃殿惠慶宮問安。同副承旨進去。出榻敎上曰。神輦幄次。都監堂郞。輪回待令與否知入。賤臣承命出還奏曰。堂郞各一人待令云矣。
정조 2년
戊戌五月初一日四更三點。上詣孝明殿。行禫祭入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次陪從。上具翼善冠淺淡圓領袍。乘輿出協陽門。入明政門詣小次。左通禮啓請降輿。上降輿入小次。小間。贊禮前導。入就板位。贊禮啓請俯伏哭。上俯伏哭。贊禮啓請興四拜。上興四拜訖。權就小次。改具黑圓領袍。贊禮前導。還就板位。贊禮啓請俯伏哭。上俯伏哭。贊禮啓請興四拜。上興四拜訖。贊禮導詣盥洗位。民始捧水。有防沃水。應顯承水。鎭衡進巾。普行受巾。贊禮導詣尊所東向立。民始酌鬯。贊禮前導。入詣靈座前北向跪。國榮奉香。應顯奉爐。上三上香。贊禮啓請執瓚灌地。上執瓚灌地。贊禮啓請執幣獻幣。上執幣獻幣。贊禮前導降復位。贊禮前導詣尊所東向立。民始擧幕。鎭衡酌酒。贊禮前導詣靈座前北向跪。民始進爵。上獻爵。應顯奠爵。大祝李在學讀祝訖。贊禮前導降復位。謁者引亞獻官終獻官。詣靈座前。如初獻禮儀。贊禮啓請俯伏哭。上俯伏哭。贊禮啓請止哭興四拜。上止哭興四拜。贊禮啓請望燎。上詣望燎位北向立。大祝奉祝幣燎於坎。贊禮啓請禮畢。上還詣小次。上曰。還內時。孝明殿當展拜。百官行禮置之。出榻敎上改具冕服。詣孝明殿就板位。贊禮啓請四拜。上行四拜禮訖。還詣少次。乘輿由明政門入協陽門。降輿還內。諸臣以次退出。
정조 2년
戊戌五月初二日子時。英宗大王。貞聖王后。眞宗大王。孝純王后祔廟及親享時入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次陪從。前夜二更五點。將行祔謁禮。廟司率其屬。整拂神幄。鋪筵設几。又陳禮饌乃樽罍篚羃如常儀。少頃。執事官先入就位行禮訖。亞獻官以下。陪享宗親文武百官。以次入就位。惟宗親以昭穆。列立於獻官之後。異位重行。雖有貴者。以齒立定。上具平天冠冕服以出。禮儀使兼禮曹判書李景祜。前導至東門外。近侍進圭上執圭。由正門詣板位初。殿下將入門。攝通禮前導神輦。由南正門以入。啓請節次如上儀英宗大王神輦。貞聖王后神輦。至廟庭祔謁位。大祝及內侍。奉出大王王后神主匱。安於褥位上開匱訖。攝通禮就褥之西。北向跪啓。以今吉辰。英宗大王。貞聖王后祔謁。俯伏而退。詣神主前。啓乘轝祔享。大祝宮闈令。各奉大王王后神主。安於轝。陞自泰階。至新室門外。內侍先奉王后神主匱。次奉大王神主匱。置於座。宮闈令先奉王后神主。開匱覆以靑苧巾。大祝次奉大王神主。開匱覆以白苧巾。先是各室神主開匱。大祝宮闈令如禮訖。眞宗大王。孝純王后祔謁。如上儀初。神輦到廟庭。上降位鞠躬。過則平身。享官及陪享官同。上陞詣廟內奉審。都監都提調以下隨之。上出戶外西向立。命廟司。各奉誥命及冊寶。入置於案。次奉扇蓋。分列如式。功臣位板。以次安於庭際。時先正臣左議政宋時烈。因特敎追配孝宗廟庭。先爲入列於當室功臣坐次。第十三室配享功臣。領議政金昌集崔奎瑞。左議政閔鎭遠趙文命。領議政金在魯等位版。子孫各隨其後以入上還復位。時至。景祜跪啓攸司謹具請行事。凡禮儀使啓請。皆承執禮之辭迎神軒架。作保太平之樂。保太平之舞。作樂九成而止。初樂至九成。上行四拜禮。在位者同。下倣此拜訖。樂止。行晨祼禮。上詣盥洗位。應顯捧水。鎭衡承水。民始進巾。有防受巾。洗訖。上陞自阼階詣樽所。登歌作進幣。瓚爵官行吏曹判書李重祜酌鬯奠幣。瓚爵官吏曹參議李義翊。在重祜之右。承旨鄭民始。以爵受鬯訖。上詣第一室神位前跪搢圭。國榮奉香盒。應顯奉香爐跪進。三上香。民始以瓚授重祜。重祜跪進。上執瓚祼地。以瓚授義翊。義翊受以授大祝沈豊之。豊之傳奉。還置于樽所。承旨普行。又以幣篚授重祜跪進。上以幣授義翊。奠于案訖。上執圭俯伏興。平身出戶。景祜前導詣各室。上香祼鬯奠幣。竝如上儀。登歌止。上降復位時。諸祝史各捧毛血盘肝膋㽅於前楹間。俱入奠於神位前。少頃。就盘㽅之肝。出戶燔於爐炭。行饋食禮。祝史姜彝正等。抽扃委于鼎右。除羃加匕畢于鼎。典祀官高益擎。以匕升牛羊豕。各實于牲匣。薦俎官行戶曹判書具允鈺與捧爼官。各奉各室牲匣。至南正門外。益擎引饌入自正門。軒架作。彝正等。進撤毛血盘。授齋郞李福徽。福徽等受之趨以出。諸大祝迎俎於階上。允鈺詣第一室神位前。奠薦如儀。各室同。薦爼畢。降復位樂止。諸大祝各取蕭黍稷。燔於爐。行初獻禮。上升自阼階詣樽所。登歌作。重祜酌醴齊。義翊在重祜之右。鎭衡有防。以爵受酒。上詣第一室神位前跪搢圭。重祜捧爵跪進。上以爵授義翊。義翊奠于神位前。先進大王位爵。次進王后位爵。後皆倣此上執圭俯伏興。少退跪。大祝沈豐之。進神位之右。跪讀祝文曰。頭辭各室隨尊號稱之。下倣此皇矣我祖。巍平蕩蕩。大德必壽。八耋以享。功惟昭著。恩則竝被。光前裕後。高天厚地。不弔降割。眞遊夐邈。祥禫雖闋。情則難抑。陞祔以時。遵禮之常。兮我文母。在昔揚光。月先晦。懿德之配。維考維妣。洋洋如在。承命繼體。同躋太室。附我列祖。昭穆秩秩。籩豆旣陳。鍾鼓斯皇。其永有慶。申錫無疆。焄蒿悽愴。餘哀猶切。降鑑在玆。庶歆泂酌。謹以牲幣醴齊粢盛庶品。式陳明禋。尙饗。讀訖。上俯伏興。平身出戶。次詣各室。酌獻如上儀。各室大祝李謙彬宋煥喆朴天衡洪明浩鄭志儉姜忱朴祐源黃昇源趙時偉嚴思晩南鶴聞沈有鎭林蓍喆等。以次讀祝。亦如上儀訖。上降復位。登歌作。凡讀祝時樂止。讀訖樂作行亞獻禮。亞獻官領議政金尙喆。詣盥洗位。洗訖。仍詣樽所。軒架作定。大業之樂定。大業之舞作。執樽者酌盎齊。執事者齋郞祝史以爵受酒。尙喆詣第一室神位前跪搢笏。執事者以爵授尙喆。受以授執事者。奠于神位前。次進王后位。爵如初訖。執笏俯伏興。平身出戶。各室爵獻。如上儀訖。降復位。樂止。行終獻禮。終獻官左議政鄭存謙。升詣酌獻如亞獻儀。終獻官旣陞階上。引七祀獻官趙鎭憲。功臣獻官李灌。各就庭中位前。行禮如儀。行飮福禮。豐之詣第一室尊所。以爵酌上樽福酒。謙彬持俎進。咸第一室神位前。胙肉以俟之。上陞詣第十四室戶外跪搢圭。豐之以福酒授重祜。重祜跪進。上飮訖。授虛爵於重祜。重祜受以授豐之。豐之受復於坫。謙彬以俎授允鈺。允鈺跪進。上受俎以授國榮。國榮受以授應顯。應顯降自阼階出門。授司饔院官員。上執圭俯伏興。降復位。行四拜禮。撤籩䇺。登歌作。諸大祝入詣案前。各以籩一䇺一。少移於故處。七祀功臣位執事者。進撤籩䇺訖。樂止。送神軒架作興安之樂。樂一成而止。樂將作。行四拜禮。禮訖。樂止望瘞。上詣望瘞位。諸大祝取黍稷飯。藉用白苧束之以篚。取祝版及幣。由西階置於龕室。置土半坎。景祜啓禮畢。上還齋殿釋冕服。將至東門外。近侍受圭如常。日己卯時矣。還齋殿改服。命下三嚴。仍出齋殿門外。乘輿至廟門外。降輿乘轝。由敦化門入協陽門。降輿還內。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李普行坐直。右副承旨李鎭衡坐。同副承旨申應顯坐。注書柳孟養藥院直鄭東浚仕直。事變假注書柳文養仕。
정조 2년
王大妃殿御景福殿。惠慶宮御慈慶殿後。大殿王大妃殿惠慶宮中宮殿。政院玉堂藥房口傳問安。答曰。知道。
정조 2년
傳于李普行曰。都承旨入侍。
정조 2년
李普行啓曰。端午帖製述人中。時無職名人員。令該曹口傳付軍職。何如。傳曰。允。
정조 2년
又啓曰。端午帖製述官。旣已抄啓。當爲出韻科次。初六日頒敎文。亦當製進。大提學徐命膺。待明朝牌招。何如。傳曰。允。
정조 2년
王大妃殿。以諺書下敎于大臣曰。未亡人冥頑苟存。以至于今。忍見祔廟禮成。只有廓然愴痛之心而已。第於國家莫重莫大之事。言辭之支煩。有不暇顧。玆下諺敎于卿等。嗚呼。四百年宗社之托。惟在主上一身。而春秋幾近三十。螽斯之慶。尙今晼晩。先大王每以此晝夜憂念。卽平日所嘗仰覩者。惟俟諒闇之後。庶幾副期望之心。不幸中殿有疾恙。至於嗣續。今無可望矣。未亡人與惠慶宮之意。專在於廣求儲嗣。爲今日主上臣子者。孰無此心乎。主上亦已諒此。特不關念。而闕內宮人。豈曰不多。主上本來之聖念。至於賤微處。不欲其有然。則卽今道理。倣古人之義理。遵我朝之故事。揀擇士族中幽閑之處子。置諸嬪御。則續三宗血脈之道。惟在於此。卿等以爲如何。未亡人下諺敎於朝廷。還涉張大。極知不安。而其事甚大。所望甚重。故不踰今日。如是縷縷。待大殿還宮。經覽而封下。使卿等見之。嗚呼。未亡人。無以報先王之德澤。無以答主上之誠孝。故以此一事。爲國家億萬世根本。卿等可諒之也。
정조 2년
李普行啓曰。合辭方張之時。兩司多官。賀班罷後。不爲詣臺。呈告出去。竝卽牌招。何如。傳曰。允。
정조 2년
備忘記。中官金壽光文鳳億。百官加親授。花陽君榷。雲峯君杺。百官加親授。
정조 2년
以正言嚴思憲牌不進罷職傳旨。傳于李普行曰。只推。
정조 2년
傳于李普行曰。百官加下批政事。當日爲之。
정조 2년
有政。吏批。行判書李重祜進。參判徐浩修進。參議李義翊進。左副承旨李普行進。以權坪爲掌令。趙鎭憲爲漢城庶尹。尹履相爲監察。李舒永爲懿陵參奉。分承旨李致中徐有元洪檢李壽鳳單付。分兵曹參議崔台衡鄭述祚。參知姜游姜趾煥。正郞韓民敎朴命球。佐郞韓德厚鄭履玉單付。徽寧殿參奉金晩根吳泰澹。延福殿參奉金履仁朴禮源以上減下。兼掌令單南鶴聞。贈吏曹參判金尙遇。贈吏曹判書。漢城判尹金華鎭考。兵批。行判書李徽之。參判邊得讓。參議丁範祖病。參知李世奭入直進。副護軍許侙。副司直姜世晃單付。分副摠管宋文載魚錫定李瀁金範勳。分都摠都事俞漢輔呂遇周李命鵬沈後天。以上減下。黃土岐權管鄭東彩單付。
정조 2년
李普行。以吏曹言啓曰。在前頒赦時。例有別歲抄書入之事。今則。何以爲之。。敢稟。傳曰。書入。
정조 2년
戊戌五月初二日申時。上御仁政殿。親臨頒敎入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次侍立。皷初嚴。承史俱以朝服。詣仁化門外。伺候二嚴。承史及通禮贊儀引儀。以次入詣宣政殿庭。行四拜禮訖。退出三嚴。通禮啓外辦。上具遠遊冠絳紗袍。乘輿至仁政殿。執圭乘座。軒架因綸音。懸而不作。承旨史官。由東西門趨入殿內。分左右俯伏。史官在其後次。寶劍摠管二員。具冠服立於榻上。左右次別雲劍四員。摠府兵曹堂郞五衛將。具戎服。殿內分左右侍衛。郞官在後列次。龍扇差備忠贊衛二。鳳扇差備忠贊衛二具冠服。銀印差備忠義衛一。諭書差備忠義衛一具公服。殿內左右列立。捧甲別軍職具甲冑。御榻左右分立。日傘差備兼司僕具冠服。立於御榻之左西向。陽繖差備忠義衛具冠服。立於正門之外當中。雲劍差備守門將二具冠服。在陽繖左右。水晶仗金銊斧差備忠義衛具冠服。立於雲劍差備之東西。宣傳官文臣兼宣傳官武臣兼宣傳官具冠服。分立於殿階上東西。司禁十六員。具甲冑執朱杖。殿東西門外。分左右侍衛。一二番內禁衛該番將率領具甲冑。東西月臺重行分立。纛差備忠贊衛具戎服。奉持於東階上。形名陳於西階上。啓螺宣傳官二員。具冠服率內吹。黃衣草笠分列於階上。左右禁軍別將具甲冑。率軍士立於東月臺東庭。三番內禁衛番將率領具甲冑。分立於東西庭。一二番兼司僕。一二番羽林衛該將。率領具甲冑。分立於三番內禁衛之外行。兼司僕在東。羽林衛在西駕前別抄五十人具甲冑。分立於兼司僕羽林衛之外行。槍劍軍六十名。將官率領。着戰笠戰服。分立於殿南廊簷間。仗馬十六匹。分列於殿東西庭儀仗之前。儀仗陳於正階及殿庭東西。自朱雀旗至金粧刀。列於東庭南廊簷下。自朱雀憧。至玄武旗。列於東廊簷下。自白虎旗至金粧刀。列於西庭南廊簷下。自白虎幢至後殿大旗。列於西廊簷下。紅蓋二。靑蓋二。陳於中階上東西。銀馬机一。御馬二。立於正路。自黃龍旗至靑陽繖。陳於東庭。自朱雀旗至靑陽繖。陳於西庭。俱在儀仗內仗馬之外。紅蓋二。陳於仁政門內之左右紅門。大旗二。陳於門外之左右。訓局甲士十二人具甲冑。四人執長劍。四人執大刀。四人執藤杖。把立於正門。禁衛甲士十二人。御營甲士十二人具甲冑。把守於東西門。器械如正門。訓局甲士各八人具甲冑。分把於光範崇範門之外。四人執長劍。四人執藤杖標旗。立於仁政門外東庭。別破陣二十人。具戎服擔鳥銃。分立於仁政門外庭。椎牌軍八名。具戎服執鐵椎。分立於別破陣之外行。挾輦砲殺手一百名。着戰巾號衣。分分於椎牌軍之後行。砲殺手六十名。着戰巾號衣。分把於肅章進善門之前。竝如新頒儀節。舊儀朝會用此禮。近久癈却。因筵臣建白。收議大臣。著爲定式。自今朝賀。以此用之典儀二立於階之上下。引儀宗親文武二品以上入就位。三品以下先入就位。四品以上朝服。五品以上黑團領先行四拜禮跪。代致詞官。陞詣殿內宣敎訖。百官又四拜訖。臨階稱有敎。宣敎官陞詣階上。百官跪。宣敎敎文。若曰明王愼制。禮本緣情而生。聖人盡倫孝以尊親爲大。肆飾兩慶。庸賁一初。念予孤露以來。竊幸怙依有所。歡承長樂。保佑之功化如天。恩重慈宮。劬勞之酬報無地。伊邦家繼體之義。固所當先。然君子立愛之方。亦豈或後。玆因椒壁加隆之典。兼擧萱闈揚徽之謨。思齊之盛德鋪張。稽儀則而溯上。柔嘉之潛光模畫。采名實而得中。越石播金。佐以宮商之品節。琢玉鐫竹。儼然秩文之等差。乃於本年五月初六日。加上王大妃殿尊號曰莊僖。進惠慶宮號曰孝康。寅薦纔訖於內庭。子道少伸於南面。東朝親筐篚之奉。世必識敎化之源。北堂耀冊寶之陳。民皆知顯揚之道。由來天理之極致。不外人事之當然。遂推興孝之仁。庸示同慶之意。霈澤荐下。縱云雷雨之滿盈。景貺無前。何惜陽和之漙洽。自本月初六日昧爽以前。除謀反大逆謀反。子孫謀殺敺罵祖父母。妻妾謀殺夫。奴婢謀殺主。謀故殺人。魘魅蠱毒。關係國家綱常。贜汚强竊盜外。雜犯死罪以下。徒流付處安置充軍。已至配所未至配所。已發覺未發覺。已決定未決定。咸宥除之。敢以宥旨前事。相告言者。以其罪罪之。在官者各加一資。資窮者代加。於戲。邦之大夫庶士。須贊錫類洪休嘉。與百姓群黎。咸歸歛福至化。故慈敎示。想宜知悉。宣訖。百官又四拜。百官跪三叩頭。仍呼千歲者三。又四拜。宣箋官陞詣殿內。百官跪宣箋訖。百官俯伏興平身。典儀啓禮物請付有司。通禮啓禮畢。奉朝賀金致仁。領議政金尙喆。領府事李溵。左議政鄭存謙。右議政徐命善等進前曰。日吉辰良。祔禮順成。賀儀又擧。臣等愴舊之中。不勝慶忭之忱矣。上曰。三年之制甫畢。今日臨殿受賀。慟隕益復如新矣。尙喆等曰。昨日終夜將事。以至天明。聖體不瑕有損乎。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候若何。上曰。一樣矣。致仁等以次退出訖。承旨以下。倒班而出至殿門外。上降座乘輿。近侍受圭以從。還至仁和門前。通禮啓請解嚴。兵曹承敎放仗。上還內。百官就東庭位。合班將行慈殿賀禮。慈殿下諺書敎大臣。若曰。未亡人冥頑苟存。以至于今。忍見祔廟禮成。只有廓然愴痛之心而已。第於國家莫重莫大之言辭之支煩。有不暇顧。玆下諺敎于卿等。嗚呼。四百年宗社之托。惟在主上一身。而春秋幾近三十。螽斯之慶。尙今晼晩。先大王每以此晝夜憂念。卽平日所嘗仰覩者。惟俟諒闇之後。庶幾副期望之心。不幸中殿有疾恙。至於嗣續。今無可望矣。未亡人與惠慶宮之意。專在於廣求儲嗣。爲今日主上臣子者。孰無此心乎。主上亦已諒此。特不關念。而闕內宮人。豈曰不多。主上本來之聖念。至於賤微處。不欲其有然。則卽今道理。倣古人之義理。遵我朝之故事。揀擇士族中幽閑之處子。置諸嬪御。則續三宗血脈之道。惟在於此。卿等以爲如何。未亡人下諺敎於朝廷。還涉張大。極知不安。而其事甚大。所望甚重。故不踰今日。如是縷縷。待大殿還宮。經覽而封下。使卿等見之。嗚呼。未亡人。無以報先王之德澤。無以答主上之誠孝。欲以此一事。爲國家億萬世根本。卿等可諒之也。大臣以下奉覽。仍行賀禮如儀。退出。
정조 2년
戊戌五月初二日申時。上御熙政堂。大臣禮判入侍時。領議政金尙喆。左議政鄭存謙。右議政徐命善。兼禮曹判書李景祜。行都承旨洪國榮。記事官鄭東浚徐龍輔金勉柱。以次進伏訖。上曰。慈殿諺敎。已爲翻出乎。尙喆等曰。已爲翻出持入矣。上命國榮讀之。國榮讀奏訖。上曰。雖以翻本見之。辭敎誠爲懇摯矣。尙喆曰。臣等伏見諺敎。辭旨懇惻。伏不勝驚且感矣。螽斯之慶。曾我先大王所深望於殿下者也。亦惟我東土臣民。所仰望於殿下者也。今伏見諺敎。中宮殿有患候。無繼緖之望爲敎。此實宗社安危之機也。王大妃殿下敎。若是懇至。臣等別無更奏。而朝宗朝亦多已行之例。按例行之爲好。而諺敎則今日內頒布。而禁婚令。亦於今日下敎。爲好矣。上曰。今此慈敎。出於不得已。予亦不得自由。而慈殿之今日下敎。蓋欲示意於今日也。亦非時日爲急之事也。尙喆等曰。揀擇則雖或少緩。而至於禁婚令。則不可稽滯矣。上曰。此卽宗社之大計。而係是安危之機也。若出於詩禮之家。則固爲幸爲。而亦不可率爾揀擇。尤宜十分審愼處也。尙喆曰。此是莫大之事也。莫大之慶也。宜令廣求於簪纓之族詩禮之家矣。上曰。年限則已有奉命於慈殿慈宮。而卿意則以爲限幾年爲好云乎。尙喆曰。以十五歲以上爲限則。似好矣。上曰。慈殿則自十六歲至十三歲限年然後。可爲廣求之道。今於傳敎。依慈殿限年。似好矣。尙喆等曰。以此限年。誠甚好矣。上曰。朝宗朝多有如此之前例乎。景祜曰。我朝多有前例。而以近例言之。肅廟朝丙寅年。亦有金貴人前例矣。上曰。其時則自上下敎乎。自下陳請乎。景祜曰。其時大臣。陳疏請之矣。上曰。丙寅年爲幾揀擇乎。景祜曰。爲三揀擇。而時或規避。故累下嚴敎矣。上命書傳敎曰。慈敎旣甚懇至。大臣禮堂。亦有所奏。求嗣之道。尤係宗國大計。且有列朝已行之例。當奉承慈敎矣。至於揀擇日字。從當下敎。禁婚一節。依例擧行。年紀依慈敎。自十六歲至十三歲處子禁婚。知委京外。上命退。諸臣以次退出。
정조 2년
戊戌五月初二日申時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。王大妃殿惠慶宮氣候。此時。若何。上曰。昨日以後。哀毁過制。氣候尙此靡寧。焦悶何言。國榮曰。祔廟利成。兩殿移御。臣民慶幸。曷有其極。上曰。大禮順成。雖甚萬幸。而先王儀容漸邈。瞻依無所。廓然之痛。益切罔極。國榮曰。以殿下莫逮之慟。親祼之禮纔畢。軒架之儀亟停。在庭臣僚。孰不知殿下追慕之篤。餘哀之存乎。殿下今日之位。卽先王所御之位也。殿下今日之民。卽先王所使之民也。履先王之位。臨先王之民。一動一靜。仰法先王之遺則。一政一令。仰述先王之懿訓。毋替先王之志事。則非但殿下繼述之克善。抑爲東土臣民無疆之幸。伏望殿下。迨此訪落之初。毋或少忽。懋哉懋哉。上曰。纔畢禮制。履玆艱大。恒切凜愓。卿言甚切至。可不銘念而體驗乎。命退去。諸臣以次出。
정조 2년
戊戌五月初二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。卽伏見王大妃殿諺敎。則十行辭旨。惻怛懇到。專出於爲宗國大計。臣等不覺欽仰聖德。相顧歡欣也。殿下春秋鼎盛。而螽斯之慶尙遲。此臣等所嘗憂悶者。今承慈殿下敎。伏聞中宮殿有疾恙之敎。臣等益不勝驚歎。病患症候。未知如何。而殿下何不早使臣等。論其症情。以爲調治之道乎。上曰。病症自初有難醫之症。求嗣之道。初無可望。故無益於論症。尙未說道。深以爲憂矣。今則予年幾近三十。求嗣甚急。故慈殿慈宮。晝夜憂念。待其制畢。有此下敎。爲宗社不得不仰承慈敎。而制畢屬耳。餘哀尙存。姑不可以此等之事。發諸絲綸之間。當更商後下敎矣。國榮曰。中宮殿病患之如此。誠爲國家之不幸。臣民之缺望。已無可言。而慈殿此敎。誠出於萬不獲已之意。殿下奉承。亦是萬不獲已之擧。慈殿旣以爲宗社大計。不踰今日。下敎於朝廷。聖念亶在於所係之至重。殿下雖以餘哀之未盡爲敎。獨不念宗社之重乎。臣意則凡諸擧行。速爲下敎。好矣。上曰。卿言若是懇至。當召見大臣後。量處矣。國榮曰。其在重其事之道。問議於大臣後。下敎。好矣。上曰。如無前例。則慈敎雖如此。實難奉承矣。國榮曰。已例則列朝似多有之矣。上曰。大臣禮堂入侍。出榻敎命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨徐有防坐。左副承旨李普行坐直。右副承旨李鎭衡坐直。同副承旨申應顯病。注書柳孟養藥院直鄭東浚仕直。事變假注書柳文養仕。
정조 2년
藥房都提調徐命善。提調具允鈺。左副承旨李普行啓曰。禫制奄過。祔禮旣成。臨殿受賀。追慕惟新。伏未審夜來。聖體。若何。連日勞動之餘。不瑕有損節。今日臣等。率諸御醫。趁早入診。詳察聖候。爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候。一樣矣。下敎日入侍。宜矣。
정조 2년
以大司諫金履素。司諫呂善亨。獻納朴在源。正言洪文泳。持平李洪載等牌不進罷職傳旨。傳于李鎭衡曰。只推。
정조 2년
李鎭衡。以戶曹言啓曰。臣魯鎭。今日以全羅道三漕倉。慶尙道左漕倉漕舡點檢事。出來江上矣。慶尙道右漕倉所屬晉州等七邑。丁酉條田三稅及軍作米大同米太。合二萬二千三百九十七石零。本倉元漕舡二十二隻分載。亦爲無事來泊。故一體點檢之意。敢啓。傳曰。知道。
정조 2년
李普行。以吏曹言啓曰。今此端午祭。各陵獻官中。時無職名人員。令該曹口傳付軍職。何如。傳曰。允。
정조 2년
兵曹口傳政事。副司直徐有元崔台衡鄭述祚姜游。副司果任觀周安廷玹徐郁修宋銓李延年林道浩單付。
정조 2년
傳于李鎭衡曰。次對明日爲之。內習儀相値。食後來會。
정조 2년
敎中外大小臣僚耆老軍民閑良人等書。王若曰。予惟禮重儷極。道本造端。蓋陰陽之分治。庶績乃理。譬乾坤之定位。品物遂亨。肆告多方。式昭彝典。顧玆中闈之世德。早膺先朝之妙掄。鏘璜佩於晨昏。共事二聖。祈冠被於夙夜。與更三年。琴瑟孔昭。恒勉齊家之懿範。日月竝耀。詎緩配禮之常儀。載涓吉辰。誕宣徽冊。乃於本年五月初六日。王妃金氏。授冊寶正位。治內治外之協贊。旣敦風化之原。資始資生之旁推。宜均雨露之澤。於戲。宜爾家室。固知治平之基自今。慰彼黔黎。寧忽播脩之典循古。故玆敎示。想宜知悉。藝文提學徐命膺製進
정조 2년
敎中外大小臣僚耆老軍民閑良人等書。王若曰。明王愼制。禮本緣情而生。聖人盡倫。孝以尊親爲大。肆飾兩慶。庸賁一初。念予孤露以來。竊幸怙依有所。歡承長樂。保佑之功化如天。恩重慈宮。劬勞之酬報無地。伊邦家繼體之義。固所當先。然君子立愛之方。亦豈或後。玆因椒壁加隆之典。兼擧萱闈揚徽之謨。思齊之盛德鋪張。稽儀則而溯上。柔嘉之潛光模盡。采名實而得中。越石播金。佐以宮商之品節。琢玉鐫竹。儼然秩文之等差。乃於本年五月初六日。加上王大妃殿尊號曰莊禧。進惠慶宮號曰孝康。寅薦纔訖於內庭。子道少伸於南面。東朝親筐篚之奉。世必識敎化之源。北堂耀冊寶之陳。民皆知顯揚之道。由來天理之極致。不外人事之當然。遂推興孝之仁。庸示同慶之意。霈澤荐下。縱云雷雨之滿盈。景貺無前。何惜陽和之漙洽。自本月初六日昧爽以前。除謀叛大逆謀叛。子孫謀殺敺罵祖父母父母。妻妾謀殺夫。奴婢謀殺主。謀故殺人。魘魅蠱毒。關係國家綱常。贜汚强竊盜外。雜犯死罪以下。徒流付處安置充軍。已至配所未至配所。已發覺未發覺。已決正未決正。咸宥除之。前事相告言者。以其罪罪之。在官者各加一資。資窮者代加。於戱。邦之大夫庶士。須贊錫類洪休。嘉與百姓群黎。咸歸歛福至化。故玆敎示。想宜知悉。藝文提學徐命膺製進
정조 2년
戊戌五月初三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨見大臣禮堂。問其前例有無。則果以列祖已行之例陳白。且以奉承之意。縷縷懇請。故不得不姑下禁婚令。而揀擇則來月間爲之甚好。故姑未下敎矣。國榮曰。旣下禁婚令。則揀擇之過此月爲之。似甚穩當矣。上曰。今見戶曹點檢草記。則漕船二十二隻。無事到泊云。殊甚可幸。國榮曰。頃日大風。深慮臭載之患矣。皆得無撓來泊爲經用。誠爲多幸矣。上曰。揀擇後。當有嘉禮之節。當設都監乎。國榮曰。然矣。此當行之事矣。上曰。予意則不欲張大。只令戶禮曹堂郞。分掌進排。無妨矣。國榮曰。該曹想有已行之謄錄。依前擧行。好矣。命退去。諸臣以次出。
정조 2년
戊戌五月初三日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。明日內習儀時。都監堂郞。當入來於外幄次。承旨亦當隨入乎。國榮曰。似然矣。上曰。禮曹科擧草記入來。而今番雖是大慶增廣。似涉張大。予意則以庭試擧行。好矣。國榮曰。聖意雖好。而祔廟卽大禮也。加以上號進號冊禮等諸慶。連爲稠疊。且祔廟後增廣。卽四百年古規。今不可以庭試代行矣。上曰。次對在近。當問議於大臣後。決定矣。命退去。諸臣以次出。
정조 2년
戊戌五月初三日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命讀吏兵曹歲抄。國榮讀吏曹歲抄。上點下。給牒三十五。敍用二十四。居中蕩滌二十三。居下蕩滌十二。國榮讀兵曹歲抄。上點下。減等一。給牒一。敍用四。仍命書傳敎曰。吏兵曹歲抄中點下者。依例捧傳旨。居中者蕩滌。下則勿論。只京下蕩滌。命讀嶺南湖南雨澤狀啓。國榮讀奏。上曰。今則兩南雨澤。雖謂之洽足可也。而麥事已判歉。賑餘窮民。尤無資生之道。言念民事。誠爲罔涯。國榮曰。兩南麥凶。殊甚可悶。而湖西亦未免凶歉云。荐飢之民。必無安堵之道。前頭之憂。誠不少矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨徐有防坐直。左副承旨李普行坐。右副承旨李鎭衡坐。同副承旨申應顯坐。注書柳孟養藥院直鄭東浚仕直。事變假注書柳文養仕。
정조 2년
鄭民始啓曰。同副承旨申應顯。連日不爲仕進。卽爲牌招。何如。傳曰。允。
정조 2년
傳于鄭民始曰。大臣備局堂上引見。守令同爲入侍。
정조 2년
傳于徐有防曰。書房色司鑰廉載均。爲先汰去。令該曹從重科治。
정조 2년
鄭民始。以司僕寺官員。以一提調意啓曰。莫重進上。不善擧行。致勤嚴敎。當該郞廳。爲先汰去後。令該府嚴處。當該下吏。今方移法司。從重科治。臣亦有不能檢飭之失。惶恐待罪之意。敢啓。傳曰。此是微物。勿待罪。官員亦不必汰去矣。只下人參酌科罪。宜矣。
정조 2년
領議政金尙喆。左議政鄭存謙。右議政徐命善箚曰。伏以。日月流邁。先大王三年之制已畢。靈筵撤而瞻依無所。祔禮成而聲光寢邈。伏惟聖慕愾廓。何以爲懷。袞冕煌煌。寶座穆穆。卽殿下踐位行禮之日。而以殿下莫逮之慟。篤聖人不匱之思。親祼之瓚幣。洞屬罔愆。應行之軒架。停却不御。爲東土臣民者。孰不隕涕而攢歎。嗚呼。先大王所以陶鑄五十載。治平鞏固。四百年基業。當勞遺逸。傳之殿下。國勢有磐泰之安。人心屬蘄嚮之會。猗歟休哉。朱夫子之告孝宗曰。陛下有宋之令主。今日陛下之盛時。於此而不副其望。則祖宗之遺裔。不復有所歸心。可不懼哉。其所眷眷期勉者。亶出於愛君之血忱。若使朱子。爲殿下臣。遭遇今時。其爲言當如何哉。今我聖上。方當訪落之辰。尤急繼述之道。其欲志事之無違。惟在謨烈之相承。於戲。我先大王。念乾愓終始于典學勤政。聖德神功之度越前古者矣。夫豈寸管尺紙。猶盡萬一。而若言其要。卽不越乎奉先而敬天也。敦仁而崇儉也。建極則偕之大道。愛民則若保赤子。以是爲萬世祈永之本。以是爲一國觀感之效。而若其壽考康寧。享國長久。以之宗廟饗而子孫保者。豈不爲功化之推耶。詩云念玆皇祖。陟降庭止。蓋言思念文王。若見其陟降於庭也。又曰夙夜敬止。繼序思不忘。亦言我之所以夙夜敬止者。思繼此序而不忘也。至若桃蟲飛鳥之托物爲喻。亦出於未堪多難。懲小毖大之遠圖也。是皆成王。除喪朝廟後所作。其所以就文武之業。崇大化之本。終致刑措圄空之效者。有可見基命之宥密。善繼之誠孝。而想像千載之下。當稱周之成康。豈不盛哉。豈不偉哉。今殿下體先王貽厥之謨。繼先王無疆之休。毋替御賜諭書之至意。卽臣等期望於今日者。豈可使命哲歷年之巍烈。專美於姫周也。惟殿下。懋哉懋哉。躬覩盛會。寸忱倍激。言甚蕪拙。惶愧冞切。取進止。答曰。省箚具悉卿等之懇。禮制已畢。儀物卽吉。廓然之餘。繼以凜愓。卿等陳戒之辭。適到此際。奉讀再三。寧不知勉。今日寡人之與卿等。所相交修者。卽不負我先王五十年志事而已。箚本庸作座右之銘。當與卿等。無忘此意也。
정조 2년
戊戌五月初四日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。卽見大臣箚子。則陳誡之事。甚是切實。踐位之初。有此嘉言。予甚欣幸。國榮曰。箚語甚懇惻。有足以感動人主訪落之初。嘉猷之入告。殊得大臣之體。良深賀幸矣。上曰。內習儀當先試於涵仁亭。都監堂上。待令於賓陽門。侍衛安徐。只承旨詣閤事。注書出去。分付。賤臣承命。分付。命退去。諸臣以次出。
정조 2년
戊戌五月初四日卯時。上詣㴠仁亭。內習儀入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次侍立。上曰。都監堂上入侍。賤臣承命出。與工曹判書洪樂性。戶曹判書具允鈺。禮曹判書李景祜偕入。上命習儀。習儀訖。上曰。王大妃殿上冊寶及陳賀。以明政殿爲之。大殿陳賀則以仁政殿爲之。可也。上就正陽門外幕次。少間還內。諸臣以次退出。
정조 2년
戊戌五月初四日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。近來朝臣入闕時。皆着白靴。入侍時始着黑靴。此非古例也。旣着朝衣朝冠。則至於靴子。豈有異色乎。此不可不申飭者也。國榮曰。朝衣之下。白靴之着。殊涉礙眼。而近來則已成規例。朝班無一着黑者。此等事。一番申飭。則可當卽爲釐正矣。命退去。諸臣以次出。